Document ID: 32012R0957

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 957/2012 ΤΗΣ ΕΠΙΤΡΟΠΉΣ της 17ης Οκτωβρίου 2012 για την τροποποίηση του παραρτήματος I του κανονισμού (ΕΕ) αριθ. 605/2010 όσον αφορά τη διαγραφή της καταχώρισης για τις Ολλανδικές Αντίλλες από τον κατάλογο των τρίτων χωρών από τις οποίες επιτρέπεται η είσοδος στην Ευρωπαϊκή Ένωση αποστολών νωπού γάλακτος και γαλακτοκομικών προϊόντων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 σημείο 1 πρώτο εδάφιο και το άρθρο 8 σημείο 4, Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 11 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης. Ειδικότερα, ορίζει ότι προϊόντα ζωικής προέλευσης επιτρέπεται να εισάγονται μόνον από τρίτη χώρα ή τμήμα τρίτης χώρας που περιλαμβάνεται σε κατάλογο ο οποίος καταρτίζεται και επικαιροποιείται σύμφωνα με τον εν λόγω κανονισμό. (2) Ο κανονισμός (ΕΚ) αριθ. 854/2004 ορίζει επίσης ότι, κατά την κατάρτιση και την επικαιροποίηση των εν λόγω καταλόγων, πρέπει να λαμβάνονται υπόψη οι έλεγχοι που διενεργούνται από την Ένωση σε τρίτες χώρες και οι εγγυήσεις των αρμόδιων αρχών των τρίτων χωρών, όσον αφορά τη συμμόρφωση ή την ισοδυναμία με τη νομοθεσία της Ένωσης περί ζωοτροφών και τροφίμων και τους κανόνες για την υγεία των ζώων, που καθορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (3). (3) Στο παράρτημα I του κανονισμού (ΕΕ) αριθ. 605/2010 της Επιτροπής, της 2ας Ιουλίου 2010, σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Ευρωπαϊκή Ένωση νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση (4), παρατίθεται ο κατάλογος τρίτων χωρών από τις οποίες επιτρέπεται η εισαγωγή στην Ένωση αποστολών νωπού γάλακτος και γαλακτοκομικών προϊόντων. (4) Η αυτόνομη χώρα των Ολλανδικών Αντιλλών συμπεριλαμβάνεται επί του παρόντος στον κατάλογο του παραρτήματος I του κανονισμού (ΕΕ) αριθ. 605/2010. (5) Ύστερα από μια εσωτερική μεταρρύθμιση στο Βασίλειο των Κάτω Χωρών, που τέθηκε σε ισχύ στις 10 Οκτωβρίου 2010, οι Ολλανδικές Αντίλλες έπαυσαν να υπάρχουν ως αυτόνομη χώρα εντός του εν λόγω Βασιλείου. Κατά την ίδια ημερομηνία, το Κουρασάο και ο Άγιος Μαρτίνος απέκτησαν το καθεστώς αυτόνομων χωρών εντός του Βασιλείου των Κάτω Χωρών, ενώ οι νήσοι Μπονέρ, Άγιος Ευστάθιος και Σάμπα έγιναν ειδικές κοινότητες του ευρωπαϊκού τμήματος του Βασιλείου των Κάτω Χωρών. Συνεπώς, είναι σκόπιμο να διαγραφεί η καταχώριση για τις Ολλανδικές Αντίλλες από τον κατάλογο που παρατίθεται στο παράρτημα I του κανονισμού (ΕΕ) αριθ. 605/2010. (6) Το Κουρασάο και ο Άγιος Μαρτίνος δεν έχουν εκδηλώσει ενδιαφέρον να συνεχίσουν τις εξαγωγές στην Ένωση νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση. Επομένως, δεν είναι σκόπιμο να περιληφθούν στον κατάλογο που παρατίθεται στο παράρτημα I του κανονισμού (ΕΕ) αριθ. 605/2010. (7) Επομένως, είναι σκόπιμο να τροποποιηθεί αναλόγως ο κανονισμός (ΕΕ) αριθ. 605/2010. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα I του κανονισμού (ΕΕ) αριθ. 605/2010, η καταχώριση για τις Ολλανδικές Αντίλλες διαγράφεται. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Οκτωβρίου 2012.

Classification Labels:
2394
986
703
36

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2763
3156
614
5259

EuroVoc IDs (Expanded): 2763
3156
614
5259

Dataset Source: meu

Split: test